මෙම එන්නත් තොගය මෙරටට හිමිවන්නේ සිරින්ජර් ලක්ෂ 16 ක්ද සමඟින් වීම විශේෂත්වයක්.චීන රජය විසින් වෙනත් රාජ්‍යයකට ප්‍රදානයක් ලෙස ලබාදුන් වැඩිම එන්නත් ප්‍රමාණය මෙය වන අතර මෙරටට පරිත්‍යාගයක් ලෙස මෙතෙක් ලැබුණු විශාලතම එන්නත් තොගයද මෙයයි.ඒ අනුව පළමු එන්නත් තොගය රැගත් යූ.එල්. 865 දරණ ගුවන් යානය අද පෙරවරු 8.05ට පමණ කටුනායක බණ්ඩාරනායක ජාත්‍යන්තර ගුවන් තොටුපොළට ළඟා වූ අතර, එන්නත් මාත්‍රා තොගයේ දෙවැන්න රැගත් යූ.එල්. 869 දරණ ගුවන් යානය අද පෙරවරු 10.10ට දිවයිනට ළඟා වුණා.එම එන්නත් තොගය සංකේතාත්මකව මෙරටට පිරිනැමීම ශ්‍රී ලංකාවේ චීන තානාපතිවරයා විසින් සිදු කළ අතර සෞඛ්‍ය ඇමතිනි පවිත්‍රා වන්නිආරච්චි විසින් එය භාරගත්තා.අද දිනයේ මෙරටට රැගෙන ආ එන්නත් තොගයත් සමඟ වන විට මෙරටට රැගෙනවිත් ඇති සමස්ත එන්නත් මාත්‍රා සංඛ්‍යාව එක්කෝටි තිස් අට ලක්ෂ 49,930ක්.ඒ අනුව සයිනොෆාම් එන්නත් මාත්‍රා එක්කෝටි හත්ලක්ෂයක්, මොඩර්නා එන්නත් මාත්‍රා  පහලොස් ලක්ෂ එකසීයක්, ඇස්ට්‍රාසෙනිකා එන්නත් මාත්‍රා 1,264,000 ක්, ස්පුට්නික් එන්නත් මාත්‍රා 180,000 ක් සහ ෆයිසර් එන්නත් මාත්‍රා 25,830 ක් දිවයිනට රැගෙනවිත් තිබෙනවා.මේ අතර, කොරෝනා මර්දන එන්නත්කරණ වැඩසටහන යටතේ එක් දිනකදී මෙරට තුළ ලබා දුන් වැඩිම එන්නත් සංඛ්‍යාව ඊයේ ලබාදී තිබෙනවා.එලෙස ලබාදී ඇති එන්නත් මාත්‍රා සංඛ්‍යාව 437,878 ක්.ඒ යටතේ පුද්ගලයින් 356,628 දෙනෙකුට සයිනොෆාම් එන්නතේ පළමු මාත්‍රාව ලබාදී තිබෙනවා.